Carl Constantin Collin

**Carl Constantin Collin** (15. elokuuta 1863 Kärkölä – 3. marraskuuta 1941 Kärkölä) oli suomalainen insinööri ja tilanomistaja. Collin perusti Kärkölään englantilaistyylisen Huovilan maisemapuiston ja rakennutti Ranskaan Nizzaan Villa Huovilan nimellä tunnetun huvilansa.

Collinin vanhemmat olivat hovineuvos, ylimetsänhoitaja Carl Johan Collin (1815-1885) ja Ida Carolina Ammondt (k. 1889), Hän pääsi ylioppilaaksi Helsingin ruotsalaisesta normaalilyseosta 1881 ja opiskeli sitten Pariisissa Ecole Centrale des Arts et Manufactures-opistossa valmistuen insinööriksi 1888.

Collin peri isältään Kärkölässä sijainneen Huovilan ratsutilan joka oli kooltaan 2&nbsp;000 hehtaaria. Hän rakennutti tilalle sahan, suuren navetan ja meijerin sekä pani alulle 4 hehtaarin kokoisen maisemapuiston rakentamisen. Vuonna 1896 Collin hankki Huovilaan seitsemän tonnia painaneen amerikkalaisvalmisteisen Peerless-höyrytraktorin jonka vetämillä vaunuilla kuljetettiin maanteitse tavaroita Huovilasta Järvelän rautatieasemalle. Vuonna 1909 Collin aloitti uuden kaksikerroksisen tiilisen päärakennuksen rakentamisen Huovilaan mutta rakennustyö ei edennyt kivijalkaa pidemmälle kun se keskeytettiin 1912. Collin myi Huovilan vanhan päärakennuksen Kärkölän kunnalle ja korjautti meijeristä itselleen ranskalaisia linnoja muistuttaneen asuintalon.

Collin matkusteli paljon ulkomailla ja hänen kerrotaan matkustaneen kolme kertaa maailman ympäri. Hänellä oli ainakin yhdellä matkallaan mukana värivalokuvauskalustoa ja hänen kerrotaan lähettäneen suuren määrän matkoilla ottamiaan valokuvia Helsingin yliopiston maantieteen laitokselle professori Johan Evert Rosbergille. Collin siirtyi itse asumaan Nizzaan Ranskan Rivieralle jonne hän rakennutti vuonna 1911 Promenade des Anglais-rantabulevardin varrelle myöhäisjugendia ja art deco-tyyliä edustaneen Villa Huovila-nimisen huvilan jonka suunnitteli arkkitehti Marius Allinges. Collin myi huvilan vuonna 1919 autokauppias Sergei Nikolajeffille. Hän rakennutti sitten vuonna 1926 uuden huvilan itselleen Nizzan Fabroniin nykyisen Nizzan teknologian instituutin sijaintipaikalle tontille jonka hän oli ostanut jo 1907 ja viljeli huvilalla viiniä ja kukkia. Nizzassa asunut säveltäjä Armas Launis viljeli Fabronin huvilalla vihanneksia toisen maailmansodan aikana. Collin oli testamentannut Fabronin huvilansa Svenska Litteratursällskapetille mutta perintöriidan vuoksi huvila jäi hoitamatta. Seura luopui perinnöstä 1960-luvun alussa ja huvila päätyi Ranskan valtiolle.

Collinin omaisuus hupeni ajan kuluessa ja hän joutui myymään Huovilan maita 1890-luvulta alkaen niin että hänelle oli lopulta enää 64 hehtaaria omistuksessaan. Hänen arveltiin menettäneen rahojaan rakennusprojektien ohella Monte Carlon kasinolla ja mahdollisesti myös veljensä pelivelkoja taatessaan. Collin vietti viimeiset elinvuotensa Kärkölässä jossa hänellä oli loppuun asti asumisoikeus Huovilan puistotilaan.

Collinin veljistä Karl Oskar Collin (1857–1938) oli varatuomari joka omisti Pyhäniemen kartanon Hollolassa ja Malagassa kuollut Karl Axel Collin (1859–1898) oli filosofian maisteri.

## Lähteet

## Kirjallisuutta
* *C. C. Collinin Huovila* ; toimittanut Leena Reiman. Kärkölä 2005 
* Kenneth Danielsen : *Promenade des Anglais 139 : historien om Villa Huovila, dess finska ägare och invånare*. Skrifter utgivna av Svenska litteratursällskapet i Finland 759. Helsingfors 2011 
* Aimo Nummi : *Huovilan kartanon siemen- ja taimitilaukset 1891-1900*. Aimo Nummi, Vantaa 2011 
* Aimo Nummi ; *Huovilan kartanon siemen- ja taimitilaukset 1891-1900. Osa II, Tilaukset liikkeittäin, tieteelliset nimet ja suomenkieliset nimet*. Aimo Nummi, Vantaa 2011 

## Aiheesta muualla
* Armas Launis : Suomalainen erakko Nizzan Huovilassa, Suomen Kuvalehti, 21.07.1934, nro 30, s. 10, Kansalliskirjaston digitaaliset aineistot

* Suomen Huovilassa, Suomen Kuvalehti, 01.09.1934, nro 36, s. 22, Kansalliskirjaston digitaaliset aineistot